《为痴绝和尚赞初祖达磨并马大师画象 其一》
宋代·释居简

穿耳耳未尝穴，缺齿齿未尝折。北度一苇可航，西归只履自挈。

或谓之空劫已前中流砥柱，或谓之拈花已后金口木舌。

或曰正宗别调，又曰直指曲说，皆非吾之所谓道也。

若夫求大乘器，走十万里，俟人作兴，器岂大乘。夙负先觉，礼闻来学。

学而知之，既远且邈。负是四者，吾恐五竺之铁不足铸此错也。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。